Dörte Hansen

Dörte Hansen (praegune nimi Dörte Hansen-Jaax; sündinud 20. augustil 1964 Husumis) on saksa ajakirjanik ja kirjanik.

Ta sündis aastal 1964 Husumis (asub Põhja-Friisimaa kreisis Schleswig-Holsteini liidumaal). Ta kasvas üles Högelis Põhja-Friisimaa kreisis, tema kodus räägiti alamsaksa keelt, Oma "esimese võõrkeele" õppis ta ära algkoolis.

Pärast keskkooli lõpetamist 1984. aastal õppis ta Kieli ülikoolis sotsiolingvistikat, inglise keelt, romaani keeli ja friisi keelt. Aastal 1994 sai ta Hamburgi ülikoolist doktorikraadi sotsiolingvistilise väitekirjaga kakskeelsuse erivormist.

 Looming 

Oma esimeses romaanis "Altes Land" (2015) lahkab autor kriitiliselt kodumaa teemat. Autori meelest unistavad paljud inimesed maale kolimisest ja teevadki oma unistuse teoks, kuid võivad pettuda, sest nad üksnes mängivad maa-elu, teevad "taluteatrit", nagu ütleb üks romaani tegelastest. Teine teemaliin käsitleb Saksamaa ajalugu: Ida-Preisimaa sakslaste ümberasustamist pärast teist maailmasõda. Romaani sündmustik toimub Elbe-äärses paigas nimega Altes Land, kunagises puuviljakasvatuspiirkonnas. Raamatust said kriitikutest kiidetud bestseller.

Teine romaan "Mittagsstunde" (2018, e k 'Lõunapaus') käsitleb realistlikult Saksamaa külaelu hääbuva väljamõeldud Brinkebülli küla näitel. Romaanist on loodud nii lava- kui ka filmiversioon.

Tema teostest on eesti keelde tõlgitud "Zur See" (2022), eesti keeles ilmus raamat aastal 2023 pealkirja all "Mere äärde" sarjas "Punane raamat", tõlkija Eve Sooneste. Ühel Põhjamere saarel elava kaptenipere argipäevi kirjeldav romaan näitab, kuidas saarerahva algupärane eluviis taandub ja moondub pealetungiva turismi tõttu. Raamat tõusis Spiegeli müügiedetabelis kohe kõrgele kohale."Zur See" edetabelis

 Isiklikku 
Ta on abielus dokumentaalfilmide režissööri Sven Jaaxiga ja neil on tütar. Aastast 2005 elasid nad perega Steinkirchenis (Altes Land) ja aastast 2016 taas Husumis. Perekonnaringis räägitakse omavahel ainult alamsaksa keeles.NDRi portreelugu

 Tunnustus 
 2016 Usedomi kirjandusauhind ("Altes Land")
 2019 Rheingau kirjandusauhind ("Mittagsstunde")
 2019 Grimmelshauseni kirjandusauhind ("Mittagsstunde")Auhinnauudis
 2022 Mainzi linnakirjutaja

Viited

 Välislingid 
 Portreelugu NDRis

Kategooria:Saksa kirjanikud
Kategooria:Saksamaa ajakirjanikud
Kategooria:Hamburgi Ülikooli vilistlased
Kategooria:Sündinud 1964